S-1207/2008

Mál þetta, sem dómtekið var 29. september 2008, er höfðað með ákæru útgefinni af lögreglustjóranum á höfuðborgarsvæðinu 16. september 2008 á hendur

“G-kk-þgf R-kk-þgf G-kk-þgf, kt. 000000-0000,

óstaðsettum í hús í Reykjavík,

fyrir eftirgreind brot framin 2006 og 2007:

1.

Gripdeild með því að hafa, föstudaginn 28. apríl 2006, dælt bensíni að andvirði 7.002 kr. á bifreiðina MR-976 á bensínstöð Olís á Hellu, Rangárvallasýslu, án þess að geta greitt fyrir bensínið.

M. 031-2006-1215

Telst þetta varða við 245. gr. almennra hegningarlaga nr. 19, 1940.

2.

Fjársvik með því að hafa, í júlí 2007, svikið út hjá fyrirtækinu Norm-X, Auðbrekku 6, Kópavogi, tvo heita nuddpotta að verðmæti 499.000 kr., sem ákærði tók í auðgunarskyni út í reikning hjá fyrirtækinu 18. sama mánaðar og seldi á samtals 185.000 kr. án þess að standa starfsmönnum Norm-X skil á kaupverðinu.

M. 007-2007-65895

Telst þetta varða við 248. gr. almennra hegningarlaga.

3.

Skjalafals með því að hafa, í janúar 2006 við kaup sín á bifreiðinni PG-326 af F-kvk-þgf J-kvk-þgf, Vallarhúsum 6, Reykjavík, framvísað eftirgreindum skjölum, sem ákærði falsaði með áritun á nafni A-x-x N-x-x F-x-x, kt. 000000-0000, sem ákærði hafði ranglega talið F-kvk-þgf trú um að væri kaupandi bifreiðarinnar:

1) Afsal á bifreiðinni, dags. 7. janúar 2006, frá nefndri F-kvk-þgf til A-x-x N-x-x F-x-x.

2) Víxil að fjárhæð 200.000 kr., útgefinn 7. janúar 2006, sem ákærði afhenti F-kvk-þgf til tryggingar ógreiddu kaupverði bifreiðarinnar, samþykkti til greiðslu á gjalddaga 21. sama mánaðar og falsaði með áritun á nafni A-x-x N-x-x F-x-x í reiti fyrir áritun og framsal útgefanda.

M. 007-2007-19357

Telst þetta varða við 1. mgr. 155. gr. almennra hegningarlaga.

Þess er krafist að ákærði verði dæmdur til refsingar.

Í málinu krefjast eftirgreindir þess að ákærði verði dæmdur til greiðslu skaðabóta:

Olíuverslun Íslands hf., kt. 000000-0000, skaðabóta að fjárhæð 7.002 kr. ásamt vöxtum samkvæmt 8. gr. vaxtalaga nr. 38, 2001 frá 28. apríl 2006 en síðan dráttarvöxtum samkvæmt 1. mgr. 6. gr., sbr. 9. gr., sömu laga að liðnum mánuði frá birtingu kröfunnar til greiðsludags.

M. 031-2006-1215

Norm X ehf., kt. 000000-0000, skaðabóta að fjárhæð 254.500 kr. ásamt vöxtum samkvæmt 8. gr. vaxtalaga nr. 38, 2001 frá 1. september 2007 en síðan dráttarvöxtum samkvæmt 1. mgr. 6. gr., sbr. 9. gr., sömu laga að liðnum mánuði frá birtingu kröfunnar til greiðsludags.”

Við þingfestingu málsins féll ákærandi frá ákærulið 3.1. Ákærði játar sök samkvæmt öðrum ákæruliðum.

Með játningu ákærða fyrir dómi, sem samrýmist rannsóknargögnum málsins, er framangreind háttsemi sönnuð og þykir hún rétt heimfærð til refsiákvæða í ákæru.

Ákærði er fæddur árið 1973 og á hann að baki talsverðan sakaferil. Samkvæmt sakavottorði hlaut hann 4 mánaða skilorðsbundinn fangelsisdóm 23. mars 1995 fyrir þjófnað, skjalafals og fjársvik. Hann var dæmdur í 8 mánaða fangelsi skilorðsbundið þann 18. júlí 1995 fyrir skjalafals og þjófnaðarbrot. Hann hlaut 9 mánaða skilorðsbundinn fangelsisdóm 2. febrúar 1996 fyrir brot gegn umferðarlögum og fjársvik. Var þá dómur frá 18. júlí 1995 dæmdur með. Með dómi frá 20. desember 1996 hlaut hann 9 mánaða fangelsi fyrir umferðarlagabrot. Hann hlaut 30 daga fangelsisdóm 16. janúar 1997 fyrir fjársvik. Hann hlaut reynslulausn 2. ágúst 1997 í 1 ár á 150 daga eftirstöðvum refsingar. Á árunum 1999 og 2000 gekkst hann undir greiðslu tveggja sekta fyrir brot gegn umferðarlögum og var sviptur ökurétti í 4 mánuði frá 13. desember 1999. Hann gekkst undir greiðslu sektar með viðurlagaákvörðun 13. apríl 2000 fyrir umferðarlagabrot og var þá sviptur ökurétti í 4 mánuði frá 13. apríl 2000. Hann hlaut 30 daga fangelsisdóm 11. október 2000 fyrir skjalafals og var sá dómur hegningarauki við framangreindir sektir og viðurlagaákvörðun. Hann hlaut reynslulausn 23. júní 2001 í 1 ár á 15 daga eftirstöðvum refsingar. Hann hlaut 10 mánaða fangelsisdóm 18. maí 2001, þar af voru 7 mánuðir skilorðsbundnir í 3 ár, fyrir brot gegn 195. gr. almennra hegningarlaga. Þá hlaut hann 3 mánaða fangelsisdóm 25. október 2002 fyrir fjársvik, en refsing samkvæmt þeim dómi var ákvörðuð sem hegningarauki við dóma frá 11. október 2000, 18. maí 2001 og dóm sem kveðinn var upp 4. júní 2002, en þeim dómi var áfrýjað til Hæstaréttar. Með dómi Hæstaréttar frá 13. febrúar 2003 hlaut hann 2 ára og 6 mánaða fangelsisdóm fyrir brot gegn 1. málslið 1. mgr. 202. gr. almennra hegningarlaga. Hann hlaut reynslulausn 10. desember 2004 í 2 ár á 330 daga eftirstöðvum refsingar. Loks hlaut ákærði 3 ára og 6 mánaða fangelsisdóm 5. desember 2007 fyrir brot gegn 194. gr. almennra hegningarlaga, tvö skjalafalsbrot og umferðarlagabrot. Með þeim dómi var dæmd upp reynslulausn frá 10. desember 2004. Brot ákærða sem hann er nú ákærður fyrir voru framin fyrir uppkvaðningu dómsins frá 5. desember 2007 og verður refsing því ákveðin sem hegningarauki, sbr. 78. gr. almennra hegningarlaga. Ekki má ætla að ákærða hefði verið dæmd þyngri refsing ef dæmt hefði verið um öll brotin í fyrra málinu. Verður honum því ekki gerð sérstök refsing fyrir þau brot sem hann er nú sakfelldur fyrir.

Í málinu er krafist skaðabóta af hálfu Olíuverslunar Íslands hf., kt. 000000-0000, vegna gripdeildar samkvæmt 1. ákærulið. Ákærði hefur verið sakfelldur fyrir brotið og hefur hann ekki lagt fram gögn til sönnunar því að hann hafi greitt fyrir eldsneyti í umrætt sinn. Verður hann dæmdur til greiðslu bótakröfunnar að fjárhæð 7.002 krónur ásamt vöxtum samkvæmt 8. gr. laga um vexti og verðtryggingu nr. 38/2001 frá 28. apríl 2006 til 28. október 2008, en með dráttarvöxtum samkvæmt 1. mgr. 6. gr., sbr. 9. gr. laga nr. 38/2001 frá þeim degi til greiðsludags.

Af hálfu Norm X ehf., kt. 000000-0000, er krafist skaðabóta vegna fjársvika samkvæmt 2. ákærulið. Ákærði hefur verið sakfelldur fyrir brotið og er krafan studd fullnægjandi gögnum. Verður hann dæmdur til greiðslu bótakröfunnar að fjárhæð 254.500 krónur ásamt vöxtum samkvæmt 8. gr. laga um vexti og verðtryggingu nr. 38/2001 frá 1. september 2007 til 28. október 2008, en með dráttarvöxtum samkvæmt 1. mgr. 6. gr., sbr. 9. gr. laga nr. 38/2001 frá þeim degi til greiðsludags.

Ákærði greiði málsvarnarþóknun skipaðs verjanda síns, H-kk-ef I-kk-ef hæstaréttarlögmanns, 62.250 krónur að meðtöldum virðisaukaskatti.

Af hálfu ákæruvalds flutti málið G-kk-nf M-kk-nf fulltrúi lögreglustjórans á höfuðborgarsvæðinu.

Dómsorð:

Ákærða, G-kk-þgf R-kk-þgf G-kk-þgf, er ekki gerð refsing í máli þessu.

Ákærði greiði Olíuverslun Íslands hf., kennitala 000000-0000, skaðabætur að fjárhæð 7.002 krónur ásamt vöxtum samkvæmt 8. gr. laga um vexti og verðtryggingu nr. 38/2001 frá 28. apríl 2006 til 28. október 2008, en með dráttarvöxtum samkvæmt 1. mgr. 6. gr., sbr. 9. gr. laga nr. 38/2001 frá þeim degi til greiðsludags.

Ákærði greiði Norm X ehf., kennitala 000000-0000, skaðabætur að fjárhæð 254.500 krónur ásamt vöxtum samkvæmt 8. gr. laga nr. 38/2001 frá 1. september 2007 til 28. október 2008, en með dráttarvöxtum samkvæmt 1. mgr. 6. gr., sbr. 9. gr. laga nr. 38/2001 frá þeim degi til greiðsludags.

Ákærði greiði skipuðum verjanda sínum, H-kk-þgf I-kk-þgf hæstaréttarlögmanni, 62.250 krónur í málsvarnarþóknun.

R-kvk-nf H-kvk-nf